SL
C 451/24
Uradni list Evropske unije
28.11.2022
Tožba, vložena 12. oktobra 2022 – Portigon/EOR (Zadeva T-641/22) (2022/C 451/28) Jezik postopka: nemščina Stranki Tožeča stranka: Portigon AG (Düsseldorf, Nemčija) (zastopniki: D. Bliesener, V. Jungkind in F. Geber, odvetniki) Tožena stranka: Enotni odbor za reševanje (EOR)
Predlog Tožeča stranka Splošnemu sodišču predlaga, naj: — sklep tožene stranke z dne 25. julija 2022 o izračunu predhodnih prispevkov v enotni sklad za reševanje za prispevno leto 2017 (referenčna številka: SRB/ES/2022/41) razglasi za ničen v delu, v katerem se nanaša na tožečo stranko; — postopek v skladu s členom 69(c) in (d) Poslovnika Splošnega sodišča prekine do pravnomočne odločitve v tožbenih postopkih T-413/18 (1), T-481/19 (2), T-339/20 (3) in T-424/20 (4) in T-360/21 (5), oziroma dokler se ti postopki drugače ne končajo; — toženi stranki naloži plačilo stroškov postopka.
Tožbeni razlogi in bistvene trditve Tožeča stranka v utemeljitev tožbe navaja devet tožbenih razlogov. 1.
Prvi tožbeni razlog: kršitev Uredbe (EU) št.
806/2014 Evropskega parlamenta in Sveta (6), Izvedbene uredbe Sveta (EU) 2015/81 (7) in PDEU, ker so bili od tožeče stranke zahtevani prispevki v sklad. — Tožena stranka naj bi tožeči stranki neupravičeno naložila obveznost prispevanja v sklad, ker Uredba št.
806/2014 in Direktiva 2014/59/EU Evropskega parlamenta in Sveta (8) ne določata obveznosti prispevanja za institucije, ki so v postopku reševanja. — Zakonodajalec naj obveznosti plačila prispevka ne bi smel opreti na člen 114 PDEU, saj ni povezave z notranjim trgom.
Na ravni Unije harmonizirana pravila za plačilo prispevka niti ne olajšujejo izvrševanja temeljnih pravic niti ne odpravljajo občutnega izkrivljanja konkurence v povezavi z institucijami, ki se umaknejo s trga. — Tožena stranka naj bi s tem, da je tožeči stranki naložila dolžnost plačila prispevkov, ravnala nepravilno, ker naj ta institucija ne bi bila izpostavljena tveganju, reševanje na podlagi Uredbe (EU) št.
806/2014 pa naj bi bilo izključeno in institucija naj tudi ne bi imela nobenega pomena za stabilnost finančnega sistema. — Delegirana uredba Komisije (EU) 2015/63 (9) naj bi kršila člen 114 PDEU in člen 103(7) Direktive 2014/59/EU, ki je bistvena določba za izračun prispevka (člen 290(1), drugi stavek, PDEU). 2.
Drugi tožbeni razlog: člena 41(2)(c) in člena 47 Listine Evropske unije o temeljnih pravicah (v nadaljevanju: Listina), ker naj postopek izračuna ne bi dopuščal popolne obrazložitve izračuna prispevka.
Delegirana uredba (EU) 2015/63 naj bi bila deloma neveljavna. 3.
Tretji tožbeni razlog: kršitev členov 16 in 20 Listine, ker naj bi zaradi posebnega položaja tožeče stranke izpodbijani sklep kršil splošno načelo enakosti in temeljno pravico tožeče stranke do svobode gospodarske pobude.